87 in Kuba opgelei vang graad | Maroela Media
Die departement van gesondheid het Vrydag gesê 87 Suid-Afrikaanse mediese studente wat in Kuba as dokters opgelei is, het gister hul kwalifikasies van die Walter Sisulu-universiteit in Mthatha in die Oos-Kaap ontvang.
Volgens Foster Mohale, woordvoerder van die departement, is dit die grootste groep studente wat sedert die aanvang van die Nelson Mandela Fidel Castro-mediese samewerkingsprogram in 1996 afstudeer het.
Die groep studente is onderskeidelik van die Oos-Kaap, Gauteng, KwaZulu-Natal, Limpopo, Mpumalanga, Noordwes en die Noord-Kaap.
Dié nuwe dokters het vyf jaar se mediese studie in Kuba voltooi waarna hulle een jaar se kliniese opleiding by universiteite reg oor Suid-Afrika voltooi het as deel van hul integrasie in die Suid-Afrikaanse gesondheidstelsel. Die universiteite sluit onder meer Stellenbosch (US), Limpopo (UL), Vrystaat (UV), Pretoria (UP) KwaZulu-Natal (UKZN), Oos-Kaap (WSU), Kaapstad (UK) en Gauteng (SMU) in.
"Dit is 'n groot hupstoot, nie net om die uitset van mediese personeel te verhoog en sodoende primêre gesondheidsorg te versterk nie, maar ook vir die sukses van die Nasionale Gesondheidsversekering, die vlagskipprogram om die gehalte en doeltreffendheid van die gesondheidsorgstelsel te verbeter deur te verseker dat die reg op toegang [tot mediese sorg] nie bepaal word deur die sosio-ekonomiese toestand van 'n individu nie," het Mohale gesê.
Mohale het verduidelik studente word juis in Kuba opgelei as gevolg van dié land se suksesvolle implementering van die PHC-model wat universele gesondheidsdekking steun en die sleutel- strategiese doelwit van die Nasionale Gesondheidsversekering (NHI) in Suid-Afrika is.
Volgens Mohale is dié mediese program destyds op die been gebring in 'n poging om die produksie van mediese dokters in Suid-Afrika aan te vul en te verhoog.
"Die hooffokus was om aandag te gee aan die oorkonsentrasie van gesondheidspersoneel in stedelike gebiede en in die eksklusiewe private sektor asook personeel wat nie oor die nodige opleiding beskik nie asook die ondervoorsiening van gesondheidsorg in landelike gebiede sowel as informele nedersettings."
Dr. Joe Phaahla, adjunkminister van gesondheid, en Lubabalo Oscar Mabuyane, die Oos-Kaapse premier, het gister se 16de gradeplegtigheid van sy soort bygewoon.
"Baie dokters wat deur middel van die program gekwalifiseer het, het spesialiste in verskeie mediese velde geword. Een noemenswaardige prestasie is dié van 'n dokter uit die Oos-Kaap wat pas geskiedenis gemaak het toe sy die eerste vrou van Afrika is om 'n kardiotorakale chirurg in die land te word," het Phaahla in sy toespraak tydens die gradeplegtigheid gesê.
Ek is nou moedswillig om nou 'n ding te vra. Hoeveel van die Kubaans – opgeleide dokters was betrokke by die reuse eise teen onbekwame mediese versorging?
Wat is die % vir kwalifikasie? 30%??
Give credit where credit is due…such a shame that none of those doctors include the racial spectrum we have in good old SA..
Maria E Roux
My kind is 'n finale jaar mediese student en studeer nou saam met van hierdie studente. Die werklikheid i.v.m. hul kennis en werkywer is ver verwyderd van dit wat in hierdie berig staan. Hulle is totaal en al nie op selfde standaard van ander studente nie!! Behoede pasiënte wat aan hul sorg oorgelaat gaan word!!